Diari Oficial de la Generalitat Valenciana


Sumari del DOGV 5260, del 17-05-2006 (2006/4846)

RESOLUCIÓ de 25 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració sociosanitària entre la Conselleria de Sanitat i la Caixa d'Estalvis del Mediterrani.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5260

Data del DOGV
:   17-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/4846


Data del document
:   25-04-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * cooperació administrativa
    * caixa d'estalvis
    * política sanitària

RESOLUCIÓ de 25 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració sociosanitària entre la Conselleria de Sanitat i la Caixa d'Estalvis del Mediterrani. [2006/X4846]  
Subscrit, després de la tramitació prèvia reglamentària, entre la Conselleria de Sanitat i la Caixa d'Estalvis del Mediterrani, el 24 de gener de 2005, un Conveni Marc de col·laboració sociosanitària, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0133/2006, i que figura com a annex d'esta resolució.  
València, 25 d'abril de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni marc de col·laboració sociosanitària entre la Conselleria de Sanitat i la Caixa d'Estalvis del Mediterrani  
Alacant, 24 de gener de 2005  
Reunits:  
D'una banda, el senyor Vicente Rambla Momplet, honorable conseller de Sanitat de la Generalitat Valenciana, facultat per a la signatura d'este conveni d'acord amb el que disposa l'article 35 de la Llei 5/1983 de 30 de desembre, de Govern Valencià.  
I de l'altra banda, el senyor Vicente Sala Bell, president de la Caixa d'Estalvis del Mediterrani (en avant CAM), per l'acord del Consell d'Administració de data 19 de febrer de 1998, renovat el 29 de gener de 2002.  
Manifesten:  
1r. És motiu d'atenció de les institucions que convergixen en este conveni la problemàtica que comporta l'atenció integral als menors ingressats en els centres hospitalaris i especialment els que per a l'assistència requerixen una estada hospitalària llarga.  
2n. La CAM impulsa el projecte Suport educatiu a l'alumnat hospitalitzat a través de les tecnologies de la informació i de la comunicació.  
3r. La Conselleria de Sanitat té interés a crear diveraules en quatre hospitals adscrits a Conselleria de Sanitat, de manera que s'afavorisca l'acostament de l'educació i els recursos educatius als pacients menors i que açò es faça possible sense que siga necessari que es desplacen del centre hospitalari.  
4t. La finalitat de la Conselleria de Sanitat és donar resposta a la preocupació creixent respecte a l'educació dels menors ingressats en els hospitals.  
5t. Dins dels fins de la CAM es troba el de col·laborar per a cobrir els dèficits dels grups socials amb més carències, mobilitzant recursos propis per a sufragar l'adequació, dotació i dinamització de les diveraules hospitalàries que es crearan i que comptaran amb els mitjans educatius que permeten millorar l'atenció dels xiquets ingressats.  
D'acord amb el que s'ha exposat i seguint este sentit ampli de col·laboració, les entitats compareixents han decidit cooperar en les activitats que actualment fan, es reconeixen la representació que tenen i acorden formalitzar este conveni de col·laboració d'acord amb les clàusules següents.  
Clàusules:  
Primera. Objecte del conveni  
És objecte d'este conveni:  
1. L'impuls del projecte Suport educatiu a l'alumnat hospitalitzat a través de les tecnologies de la informació i de la comunicació, la creació d'una estructura que s'anomenarà en avant diveraula hospitalària, que consistirà en un espai ubicat en l'hospital mateix que funcionarà com a centre de recursos, amb tot tipus de materials educatius.  
Els usuaris de la diveraula hospitalària (alumnes, professors, familiars o altres professionals) poden tindre accés al material durant tota la jornada per a fer les consultes i tasques que necessiten. Des de la perspectiva de l'atenció integral, este espai es destina:  
a) En el marc de l'educació no reglada, com una actuació complementària de la funció educativa de l'aula hospitalària, que permeta l'accés a totes les persones relacionades directament o indirectament amb l'educació del xiquet i que oferisca flexibilitat d'horari segons el temps d'estada hospitalària.  
b) En el marc de l'educació reglada, i en estreta col·laboració amb la Conselleria de Cultura, dins de la consideració de llarga estada hospitalària, a possibilitar al xiquet o adolescent, a través del programa denominat Diversilàndia, que puga continuar amb el seu desenvolupament intel·lectual i social, a través de l'ús de les noves tecnologies de la informació, comunicant-se amb el centre d'estudis o col·legi, per a poder continuar l'assistència a les classes i poder mantindre un contacte directe amb el professorat i amb els seus companys de l'aula, i aconseguisca, d'esta manera, una continuïtat normal en la seua vida que contribuïsca al seu desenvolupament físic, psíquic i social, vital com a complement del desenvolupament dins del seu procés assistencial.  
2. Establir el marc de col·laboració entre les institucions sotasignades a fi d'instal·lar una diveraula hospitalària en cada un dels hospitals que s'allisten a continuació:  
. Hospital General d'Alacant  
. Hospital de Sant Joan d'Alacant  
. Hospital de la Vega Baja (Orihuela)  
. Hospital d'Alcoi  
Segona. Obligacions de les parts  
A fi d'instal·lar les quatre diveraules hospitalàries, les parts assumixen les obligacions següents:  
Per part de la Conselleria de Sanitat de la Generalitat Valenciana:  
. Estudiar la determinació de l'espai on ubicar la diveraula hospitalària.  
. Destinar a l'espai la consideració de diveraula hospitalària, mentre dure este conveni, sempre que circumstàncies de força major no obliguen l'hospital a destinar el local a altres activitats que li són pròpies. S'establirà un lloc de trobada, de relació, d'oci i de formació que contribuïsca a proporcionar, als xiquets hospitalitzats i a les famílies, un estímul del coneixement, i els permeta intervindre de manera activa en el seu entorn. La diveraula hospitalària funcionarà com a centre de recursos, amb materials educatius de qualsevol tipus: llibres, diaris, revistes, vídeos i materials en nous suports informàtics (CD-ROM, CD i Internet), amb ordinadors multimèdia connectats a Internet. Tots estos materials es podran utilitzar en consulta sense eixir de la sala o en préstec.  
CAM:  
. Facilitarà els recursos econòmics per a l'adequació de l'espai en què s'instal·laran la diveraules hospitalàries, que seran empleats en:  
1) Equipament i adequació del local:  
. equips informàtics: 5 ordinadors fixos i 2 de portàtils i una impressora  
. 1 escàner i 5 càmeres web  
. equips d'imatge i so: televisió, vídeo, cadena de so  
. càmera digital  
. recursos lúdics educatius: recursos en diferents suports CD-ROM, llibres, contes, revistes  
. material escolar  
. mobiliari de treball adequat a l'edat del xiquet  
. mobiliari d'oficina: cadires, estanteries, armaris, taules, arxivadors  
2) La posada en marxa de l'aplicació informàtica Diversilàndia.  
. Partint de l'experiència en la posada en funcionament d'aules informàtiques, la CAM, segons l'adequació de l'espai, dotarà dels elements descrits anteriorment la diveraula hospitalària.  
. En tots els casos, l'aportació econòmica de la CAM no excedirà, impostos inclosos, la quantitat de seixanta mil euros (60.000 €), en concepte de col·laboració per a cada una de les diveraules hospitalàries. Les factures que s'emeten a nom de la CAM, les enviarà a la Direcció General de Qualitat i Atenció al Pacient de la Conselleria de Sanitat perquè els done el vistiplau.  
. La quantitat compromesa per a cada una de les diveraules hospitalàries que s'instal·len és susceptible de ser redistribuïda entre les restants diveraules en el que excedisca atenent les distintes necessitats de cada un dels hospitals participants.  
. L'aportació de la CAM es concretarà exclusivament en el pagament de la quantitat indicada, per la qual cosa no se li aplicarà qualsevol altra obligació econòmica, ni fiscal ni laboral ni de cap altre tipus que l'explicitada.  
Tercera  
La CAM podrà dinamitar cada una de les diveraules hospitalàries aportant el seu pla d'activitats (científiques, tecnològiques, culturals, socials, ludicorecreatives, etc.) durant els anys de vigència del conveni.  
Quarta. Comissió mixta  
A fi de vetlar pel compliment general de les clàusules d'este conveni i de coordinar les accions de la Conselleria de Sanitat i la CAM, es crea una comissió mixta de seguiment i coordinació, que integren:  
. Per part de la Conselleria de Sanitat, el director general de Qualitat i Atenció al Pacient, o la persona que designe per a substituir-lo, i el director de l'hospital, segons les matèries que s'hagen de tractar, o la persona que designe per a substituir-lo.  
. Per part de la CAM, el director d'Obres Socials o la persona que designe per a substituir-lo i un tècnic de la caixa.  
Correspon a la comissió mixta el compliment del que establix este conveni l'avaluació i el seguiment de l'eficàcia de la tasca de l'equip que gestione l'acord, i també del nivell d'integració i de coordinació amb la resta d'actuacions educatives vinculades al projecte.  
Durant la vigència del conveni, la comissió mixta es reunirà periòdicament, i almenys una vegada a l'any, i quan les circumstàncies excepcionals ho aconsellen.  
Cinquena  
En les diveraules hospitalàries figurarà necessàriament la imatge gràfica de la CAM, i en la mateixa quantitat i proporció la imatge corporativa de la Conselleria de Sanitat, i també en els elements de suport, propaganda i difusió d'ambdós projectes.  
Sisena. Duració  
La duració d'este conveni es fixa fins al 31 de desembre de 2008, si bé quedarà supeditat a l'avaluació de la utilitat social de cada una de les diveraules que, fins al màxim de les quatre establides, s'instal·len progressivament, i especialment a l'avaluació positiva en els sis mesos següents a la instal·lació de la primera en l'Hospital General d'Alacant, transcorreguts els quals es pot acordar la continuació del programa.  
Setena. Extinció  
Són causes d'extinció d'este conveni:  
a) L'incompliment manifest de les obligacions assumides per part de qualsevol de les parts.  
b) L'acord mutu de les parts.  
c) La denúncia expressa d'una de les parts, avisada com a mínim tres mesos abans.  
d) Que desapareguen les circumstàncies que han donat origen a l'acord.  
I, com a mostra d'acord amb totes i cada una de les clàusules, signen este document, en triple exemplar, i un sol efecte, al lloc i en la data indicats anteriorment.  
Per la Conselleria de Sanitat,   
VICENTE RAMBLA MOMPLET   
Per la Caixa d'Estalvis del Mediterrani,  
VICENTE SALA BELLO